David iħeġġeġ il-poplu U David kellem lill-ġemgħa kollha: "Ibni Salamun - lilu waħdu Alla għażel - għadu tfajjel u dgħajjef, u x-xogħol hu kbir, għax dan mhuwiex xi palazz għal xi bniedem, imma għall-Mulej Alla. Jien għamilt kulma stajt u ħejjejt kollox għad-dar ta' Alla tiegħi, id-deheb għall-oġġetti tad-deheb, u l-fidda għall-oġġetti tal-fidda, bronż għall-oġġetti tal-bronż, ħadid għall-oġġetti tal-ħadid, injam għall-oġġetti tal-injam, kwantità kbira ta' ħaġar tal-oniċi u ħaġar ieħor għall-ingastar, irħam aħdar u kkulurit, kull xorta oħra ta' ħaġar prezzjuż u rħam bil-kotra. "U aktar, minħabba l-għaxqa tiegħi bid-dar ta' Alla tiegħi, kulma għandi tad-deheb u l-fidda tajtu lid-dar ta' Alla, minbarra dak li lestejt għas-santwarju: tlitt elef talent tad-deheb, deheb ta' Ofir, u sebat elef talent tal-fidda fina għall-kisi tal-ħitan tas-swali; deheb għall-oġġetti tad-deheb, u fidda għall-oġġetti tal-fidda għal kull xogħol tan-nies tas-sengħa. Min hu issa lest li jersaq b'idejh mimlija u jagħti minn qalbu offerta lill-Mulej?" U l-kapijiet tad-djar ta' missirijiethom, il-kapijiet tat-tribujiet ta' Iżrael, u l-kmandanti tal-eluf u tal-mijiet, u s-suprentendenti tax-xogħol tas-sultan tħajru, u offrew minn rajhom għas-servizz tad-dar ta' Alla ħamest elef talent u għaxart elef darik tad-deheb, għaxart elef talent tal-fidda, tmintax-il elf talent tal-bronż u mitt elf talent tal-ħadid. U kull min sab li kellu ħaġar prezzjuż, tah f'idejn Ġeħijel il-Gersuni għat-teżor ta' dar il-Mulej. U l-poplu feraħ bl-offerti minn rajhom, għax tassew taw minn qalbhom lill-Mulej, u feraħ ukoll David is-sultan b'ferħ kbir. U David bierek il-Mulej quddiem il-ġemgħa kollha u qal: "Imbierek int, Mulej, Alla ta' Iżrael, missierna, minn dejjem għal dejjem. Tiegħek, Mulej, il-kobor u l-qawwa, il-ġieħ, is-sebħ u t-tifħir: kulma hemm fis-sema u fl-art. Tiegħek is-saltna, Mulej, int kap fuq kulħadd. Minnek l-għana u s-sebħ; int taħkem fuq kollox. F'idejk il-qawwa u s-saħħa; f'idejk is-setgħa li tkabbar u 'l kulħadd issaħħaħ. U issa nfaħħruk, Alla tagħna, u nsebbħu l-isem glorjuż tiegħek. "Iva, jien min jien u min hu dan il-poplu tiegħi biex stajna nagħtu daqshekk minn rajna? Għax kollox minnek ġej; u minn idejk nagħtuh lilek. Għax tassew frustieri aħna quddiemek, u barranin bħalma kienu missirijietna. Bħad-dell għomorna fuq l-art, u m'hemm xejn sod. "Mulej Alla tagħna, dan il-ġid kollu li ħejjejna għall-bini ta' dar għall-isem qaddis tiegħek, minn idejk ġej, u kollu hu tiegħek. "Jiena naf, Alla tiegħi, li int tgħarbel il-qalb, u titgħaxxaq bis-sewwa. Jien b'qalb sinċiera tajt dan kollu minn rajja, u issa qiegħed nara dan il-poplu tiegħek li jinsab hawn joffrilek dan kollu ferħan minn qalbu. "Mulej, Alla ta' Abraham, Iżakk, u Iżrael, missirijietna, żomm din il-fehma u ħsibijiet f'qalb il-poplu tiegħek, u iġbdilhom qalbhom lejk. "Lil ibni Salamun agħtih qalb sħiħa, biex iħares il-kmandamenti, il-preċetti u l-liġijiet tiegħek, u biex jagħmel minn kollox u jibni l-palazz li jien ħejjejt." U David imbagħad qal lill-ġemgħa kollha: "Bierku lill-Mulej Alla tagħkom." U l-ġemgħa kollha bierket lill-Mulej, Alla ta' missirijiethom, u baxxew rashom u niżlu wiċċhom fl-art quddiem il-Mulej u quddiem is-sultan. U l-għada ta' dak il-jum offrew vittmi lill-Mulej u sagrifiċċji tal-ħruq: elf gendus, elf muntun, elf ħaruf, bil-libazzjonijiet tagħhom, u kotra kbira ta' vittmi għal Iżrael kollu. U kielu u xorbu dakinhar b'ferħ kbir quddiem il-Mulej, u għamlu lil Salamun bin David, sultan għat-tieni darba , u dilkuh prinċep quddiem il-Mulej, u lil Sadok bħala qassis. U Salamun qagħad fuq it-tron tal-Mulej bħala sultan flok David missieru, u kellu r-riżq; u Iżrael kollu kien jisma' minnu. U l-kapijiet kollha u l-qalbiena u l-ulied kollha tas-sultan David qagħdu għas-sultan Salamun. U l-Mulej kabbar u għolla lil Salamun quddiem Iżrael kollu, u xeħet fuqu l-glorja ta' saltna, li qatt qablu ma kellu ebda sultan fuq Iżrael. U David bin Ġesse saltan fuq Iżrael kollu; u ż-żmien li saltan fuq Iżrael kien ta' erbgħin sena: għal seba' snin saltan f'Ħebron, u għal tlieta u tletin sena f'Ġerusalemm. U miet bi kwietu fi xjuħitu, mimli bl-għomor, bl-għana, u bil-glorja; u beda jsaltan floku Salamun, ibnu. U l-ġrajja ta' David, mill-bidu sal-aħħar, jinsabu miktuba fil-ġrajja ta' Samwel il-veġġent, u l-ġrajja ta' Natan il-profeta, u l-ġrajja ta' Gad il-veġġent, flimkien mas-saltna tiegħu kollha, l-għemejjel qalbiena tiegħu, u kulma għadda minn għalih u minn Iżrael kollu u mis-saltniet kollha tal-artijiet l-oħra ta' madwaru.